नोटबंदी के बाद पेट्रोल पंपों के जमा रुपए को लेकर जांच
चित्तौड़गढ़ | आयकरविभाग ने शुक्रवार को जिले में तीन पेट्रोल पंपों पर अपनी जांच पड़ताल शुरू की। इसके तहत मुख्य रूप से नोटबंदी के बाद इन पंपों से बैंकों में हुए कैश डिपोजिट का सत्यापन किया जा रहा है। आयकर विभाग की अलग-अलग टीमें शुक्रवार दोपहर योजनाबद्व तरीके से तीन पेट्रोल पंपों पर पहुंची। इनमें से एक पेट्रोल पंप शहर के चंदेरिया मार्ग पर रिको औद्योगिक क्षेत्र के सामने, एक कपासन मार्ग स्थित पुरोहिता का सांवता में तथा तीसरा निम्बाहेड़ा में रानीखेड़ा मार्ग पर है। दोपहर करीब 12 बजे बाद शुरू हुई जांच रात करीब आठ बजे तक भी जारी थी। हालांकि तीनों पंप अलग-अलग फर्म मालिकों के हैं, पर तीनों जगह जांच का मुख्य बिंदु एक ही सामने आया। सूत्रों के अनुसार नोटबंदी के दौर में इन पेट्रोल पंपों पर बिक्री से हुए कैश कलेक्शन बैंकों में डिपोजिट की जांच की जा रही है। जांच के दौरान पेट्रोल पंप सुचारू रूप से चलते रहे। बिना किसी रोका टोकी के टीम के अधिकारी आफिस में बैठकर रिकार्ड की जांच करते रहे।
hin_Deva hin_Deva